[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.3.2010

COM(2010)89 τελικό

2010/0053 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Ευρωπαϊκή Ένωση στο πλαίσιο του Συμβουλίου των Υπουργών ΑΚΕ-ΕΚ αναφορικά με την προσχώρηση της Δημοκρατίας της Νότιας Αφρικής στην αναθεωρημένη συμφωνία εταιρικής σχέσης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η σχέση μεταξύ ΕΕ και Νοτίου Αφρικής θεμελιώνεται στη συμφωνία για το εμπόριο, την ανάπτυξη και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νότιας Αφρικής, αφετέρου, ("ΣΕΑΣ") η οποία υπεγράφη στην Πραιτόρια στις 11 Οκτωβρίου 1999 και τέθηκε σε ισχύ την 1η Μαΐου 2004.

Η Νότιος Αφρική είναι επίσης κράτος που μετέχει στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στo Κοτονού (Μπενίν) στις 23 Ιουνίου 2000, (εφεξής "συμφωνία εταιρικής σχέσης ΑΚΕ-ΕΚ"). Η συμμετοχή της Νοτίου Αφρικής στη συμφωνία υπόκειται στις προϋποθέσεις που περιλαμβάνονται στο πρωτόκολλο 3 της συμφωνίας.

Η Νότιος Αφρική, από κοινού με άλλες χώρες ΑΚΕ, υπέγραψε, στις 25 Ιουνίου 2005 στο Λουξεμβούργο, τη συμφωνία ΑΕΚ-ΕΚ για την τροποποίηση της συμφωνίας εταιρικής σχέσης (εφεξής «αναθεωρημένη συμφωνία εταιρικής σχέσης ΑΚΕ-ΕΚ).

Σύμφωνα με το άρθρο 93 παράγραφος 3, η αναθεωρημένη συμφωνία εταιρικής σχέσης ΑΚΕ-ΕΚ τέθηκε σε ισχύ την 1η Ιουλίου 2008, μετά την επικύρωση της αναθεωρημένης συμφωνίας από την ΕΕ και τα κράτη μέλη της, καθώς και από τα δύο τρίτα των κρατών ΑΚΕ. Το άρθρο 93 παράγραφος 4 της συμφωνίας ορίζει ότι υπογράφον κράτος ΑΚΕ το οποίο δεν έχει ολοκληρώσει τις διαδικασίες κύρωσης μέχρι την ημερομηνία έναρξης ισχύος της συμφωνίας, μπορεί να τις ολοκληρώσει εντός του δωδεκάμηνου που έπεται της εν λόγω ημερομηνίας. Ως εκ τούτου, ένα υπογράφον κράτος ευρισκόμενο στη θέση αυτή πρέπει να ακολουθήσει τη διαδικασία προσχώρησης η οποία προβλέπεται στο άρθρο 94.

Λόγω καθυστερήσεων διοικητικής φύσεως και της ανανέωσης του κοινοβουλίου της χώρας μετά τη διεξαγωγή εθνικών εκλογών στις 22 Απριλίου 2009, η Νότιος Αφρική δεν μπόρεσε να τηρήσει την προθεσμία κύρωσης της 30ής Ιουνίου 2009.

Σε επιστολή της 29ης Ιουλίου 2009 προς τη σουηδική προεδρία του Συμβουλίου της ΕΕ, η νέα υπουργός εξωτερικών της Νοτίου Αφρικής, κα Maite Nkoana-Mashabane, πληροφόρησε την ΕΕ ότι η Νότιος Αφρική είχε την πρόθεση να προσχωρήσει στην αναθεωρημένη συμφωνία εταιρικής σχέσης ΑΚΕ-ΕΚ βάσει των όρων του άρθρου 94 της συμφωνίας, και ότι η συνταγματικώς προβλεπόμενη διαδικασία προς τούτο είχε δρομολογηθεί.

Μετά την κύρωση της πράξης προσχώρησης από αμφότερα τα σώματα του κοινοβουλίου της Νοτίου Αφρικής τον Νοέμβριο 2009, η Νότιος Αφρική υπέβαλε επίσημο αίτημα προσχώρησης στην αναθεωρημένη συμφωνία εταιρικής σχέσης ΑΚΕ-ΕΚ, στις 23 Νοεμβρίου 2009.

Συνεπώς είναι σκόπιμο να διατυπωθεί η ευνοϊκή θέση που θα λάβει η Ευρωπαϊκή Ένωση έναντι της υπόψη αίτησης, υπό μορφή επίσημης απόφασης του Μικτού Συμβουλίου Υπουργών ΑΚΕ-ΕΚ με την οποία θα εγκρίνεται η προσχώρηση.

Σύμφωνα με το άρθρο 218 παράγραφος 10 της ΣΛΕΕ, το Ευρωπαϊκό Κοινοβούλιο ενημερώνεται σχετικά με την πρόταση απόφασης του Συμβουλίου ΑΕΚ-ΕΚ.

Κατά συνέπεια, η Επιτροπή προτείνει στο Συμβούλιο να εκδώσει τη συνημμένη απόφαση.

2010/0053 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Ευρωπαϊκή Ένωση στο πλαίσιο του Συμβουλίου των Υπουργών ΑΚΕ-ΕΚ αναφορικά με την προσχώρηση της Δημοκρατίας της Νοτίου Αφρικής στην αναθεωρημένη συμφωνία εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 9,

Εκτιμώντας τα ακόλουθα:

1. Σύμφωνα με το άρθρο 93 παράγραφος 3 της αναθεωρημένης συμφωνίας εταιρικής σχέσης ΑΚΕ-ΕΚ, η εν λόγω συμφωνία τέθηκε σε ισχύ την 1η Ιουλίου 2008.

2. Η Νότιος Αφρική είχε υπογράψει την αναθεωρημένη συμφωνία ΑΚΕ-ΕΚ στις 25 Ιουνίου 2005, αλλά δεν υπέβαλε μέσο κύρωσης βάσει των όρων του άρθρου 93 παράγραφος 4 έως τις 30 Ιουνίου 2009, ημερομηνία λήξης της σχετικής προθεσμίας.

3. Το άρθρο 94 της αναθεωρημένης συμφωνίας ΑΚΕ-ΕΚ ορίζει ότι κάθε αίτηση προσχώρησης από κράτος υποβάλλεται στο Συμβούλιο Υπουργών ΑΚΕ-ΕΚ και εγκρίνεται από αυτό.

4. Η Νότιος Αφρική υπέβαλε αίτηση προσχώρησης στη συμφωνία ΑΚΕ- ΕΚ στις 23 Νοεμβρίου 2009.

5. Είναι σκόπιμο να διατυπωθεί η θέση που θα ληφθεί εξ ονόματος της Ένωσης στο Μικτό Συμβούλιο Υπουργών ΑΚΕ-ΕΚ σχετικά με την εν λόγω αίτηση προσχώρησης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η θέση της Ευρωπαϊκής Ένωσης εντός του Συμβουλίου Υπουργών ΑΚΕ-ΕΚ όσον αφορά την προσχώρηση της Δημοκρατίας της Νοτίου Αφρικής στην αναθεωρημένη συμφωνία εταιρικής σχέσης ΑΚΕ-ΕΚ είναι να εγκριθεί η προσχώρηση της χώρας αυτής βάσει των όρων που θεσπίζονται στο συνημμένο σχέδιο απόφασης.

Επίσημες αλλαγές στο σχέδιο της απόφασης του Συμβουλίου Υπουργών ΑΚΕ-ΕΚ δύνανται να συμφωνηθούν χωρίς να απαιτείται τροποποίηση του παραρτήματος της παρούσας απόφασης.

Η παρούσα απόφαση απευθύνεται στον εκπρόσωπο της Ευρωπαϊκής Ένωσης στο Μικτό Συμβούλιο Υπουργών ΑΚΕ-ΕΚ.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

Απόφαση του Συμβουλίου Υπουργών ΑΚΕ-ΕΚ σχετικά με την προσχώρηση της Δημοκρατίας της Νοτίου Αφρικής στην αναθεωρημένη συμφωνία εταιρικής σχέσης ΑΚΕ-ΕΚ

το Συμβούλιο Υπουργών ΑΚΕ-ΕΚ,

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (εφεξής «χώρες ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005 (εφεξής «συμφωνία εταιρικής σχέσης ΑΚΕ-ΕΚ»)[1], και ιδίως το άρθρο 94 παράγραφος 1,

Εκτιμώντας τα ακόλουθα:

6. Σύμφωνα με το άρθρο 93 παράγραφος 3 της αναθεωρημένης συμφωνίας εταιρικής σχέσης ΑΚΕ-ΕΚ, η εν λόγω συμφωνία τέθηκε σε ισχύ την 1η Ιουλίου 2008.

7. Η Νότιος Αφρική είχε υπογράψει την αναθεωρημένη συμφωνία ΑΚΕ.ΕΚ στις 25 Ιουνίου 2005, αλλά δεν υπέβαλε μέσο κύρωσης βάσει των όρων του άρθρου 93 παράγραφος 4 έως τις 30 Ιουνίου 2009, ημερομηνία λήξης της σχετικής προθεσμίας.

8. Το άρθρο 94 της αναθεωρημένης συμφωνίας ΑΚΕ-ΕΚ ορίζει ότι κάθε αίτηση προσχώρησης από κράτος υποβάλλεται στο Συμβούλιο Υπουργών ΑΚΕ-ΕΚ και εγκρίνεται από αυτό.

9. Η Νότιος Αφρική υπέβαλε αίτηση προσχώρησης στη συμφωνία ΑΚΕ- ΕΚ στις 23 Νοεμβρίου 2009.

10. Σύμφωνα με τον εσωτερικό κανονισμό του, το Συμβούλιο Υπουργών ΑΚΕ-ΕΚ που συστάθηκε βάσει της συμφωνίας, δύναται να εγκρίνει τις αιτήσεις προσχώρησης με γραπτή διαδικασία,

ΑΠΟΦΑΣΙΖΕΙ:

Άρθρο 1 Έγκριση αίτησης προσχώρησης

Με την παρούσα εγκρίνεται η αίτηση της Δημοκρατίας της Νοτίου Αφρικής σχετικά με την προσχώρησή της στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000, και αναθεωρήθηκε στο Λουξεμβούργο (Μεγάλο Δουκάτο του Λουξεμβούργου) στις 25 Ιουνίου 2005.

Άρθρο 2 Έναρξη ισχύος

Η παρούσα απόφαση αρχίζει να ισχύει την επομένη της έκδοσής της.

Βρυξέλλες, […]

Για το Συμβούλιο των Υπουργών ΑΚΕ-ΕΚ

Ο Πρόεδρος

[1] ΕΕ L 209, 11.08.2005. ΕΕ L 287 της 28.10.2005.